Diari Oficial de la Generalitat Valenciana


Sumari del DOGV 3435, del 16-02-1999 (1999/601)

Informació pública de la convocatòria del concurs per a la concessió del XV Premi de Teatre Carlos Arniches 1998 Ciutat d'Alacant.
----------------------------------------------------------------------------------------------------------------------------------

### Dades del document

Número de DOGV
:   3435

Data del DOGV
:   16-02-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/601


Data del document
:   27-11-1998

Organisme emissor
:   Ajuntament d'Alacant

Tipus de document
:   Anunci

Descriptors 

:   * Alacant
    * premi cultural
    * espectacles
    * distinció honorífica

Informació pública de la convocatòria del concurs per a la concessió del XV Premi de Teatre Carlos Arniches 1998 Ciutat d'Alacant. [1999/M601]
  
L'Ajuntament d'Alacant convoca concurs per a la concessió del Premi de Teatre Carlos Arniches creat per la corporació en homenatge a l'eminent autor alacantí, d'acord amb les següents bases:
  
Primera
  
Podran concórrer a aquest premi tots els autors que ho desitgen, siguen o no novells, de qualsevol nacionalitat, amb totes les obres teatrals que desitgen, escrites en castellà.
  
Segona
  
Les obres presentades hauran de ser originals i inèdites, estar escrites anteriorment a la data de la convocatòria d'aquest premi i no haver sigut premiades en cap altre concurs ni estrenades en cap d'altre. No s'admetrà cap tipus de traducció, adaptació o refosa, ja siga de novel·la, cine, televisió, ràdio o, fins i tot, del propi teatre.
  
Tercera
  
Els originals es presentaran mecanografiats a una sola cara, en DIN-4, foli o holandés, a doble espai, i tindran una extensió subjecta als límits de duració normals per a una representació teatral.
  
Quarta
  
1. Els originals seran remesos o lliurats, en exemplar quadruplicat, al Departament de Cultura de l'Ajuntament d'Alacant, carrer de Jorge Juan, número 1, 03400 Alacant. En els sobres que continguen els textos enviats a través d'oficines de correus o agències de transports es farà constar de forma visible la data del lliurament sense que existisca cap menció del remitent.
  
2. Per tal de preservar l'anonimat dels autors, les obres seran presentades únicament amb indicació del títol i un lema, dins d'un sobre en què s'especifique el mateix títol i lema, i la indicació Per al Premi de Teatre Carlos Arniches. En aquest sobre, a més dels textos, s'inclourà un altre sobre amb idèntic lema i tancat, que contindrà una fotocòpia del document nacional d'identitat o passaport del concursant, una breu ressenya biogràfica i una nota amb el nom, els cognoms, l'adreça actual i el número de telèfon.
  
Cinquena
  
S'estableix una dotació d'un milió de pessetes per al Premi Carlos Arniches. El premi no podrà ser compartit però sí declarat desert. Per tal de difondre l'obra premiada, l'Ajuntament d'Alacant podrà publicar-la en el termini de sis mesos a partir de la data de la decisió del jurat.
  
Sisena
  
El període d'admissió de les obres quedarà tancat el divendres 30 d'abril de 1999, fins a les 14.00 hores, i la decisió del jurat es farà pública durant el mes de novembre d'aquest any, en la setmana en què se celebre la VII Mostra de Teatre Espanyol d'Autors Contemporanis.
  
Setena
  
L'Ajuntament d'Alacant nomenarà un jurat que estarà presidit per l'alcalde o regidor en qui delegue, actuant de secretari el de la corporació o funcionari en qui delegue. La decisió del jurat serà inapel·lable i la identitat dels seus integrants es donarà a conéixer el dia de la decisió.
  
Vuitena
  
Si es pretén editar i/o representar l'obra premiada, l'autor està compromés a mencionar en un lloc visible de l'edició i/o de la publicitat la circumstància de ser Premi de Teatre Carlos Arniches Ciutat d'Alacant 1999.
  
Novena
  
Els originals no premiats seran tornats als autors que ho sol·liciten per escrit o es personen per a recollir-los, després de la presentació del resguard d'enviament o lliurament, en el termini de 30 dies naturals després de produir-se la decisió. Els originals no reclamats seran destruïts una vegada passat aquest termini.
  
Deu
  
La participació en aquest concurs implica el coneixement i l'acceptació íntegra d'aquestes bases.